Diari Oficial de la Generalitat Valenciana


Sumari del DOGV 9569, del 05-04-2023 (2023/3398)

RESOLUCIÓ de 8 de febrer de 2023, del director general de Qualitat i Educació Ambiental, per la qual es formula informe d'impacte ambiental del projecte d'emmagatzematge de productes químics i comerç a l'engròs, al terme municipal de Paterna. Expedient: (2787934) 203/2022/AIA.
-------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9569

Data del DOGV
:   05-04-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/3398


Data del document
:   08-02-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 8 de febrer de 2023, del director general de Qualitat i Educació Ambiental, per la qual es formula informe d'impacte ambiental del projecte d'emmagatzematge de productes químics i comerç a l'engròs, al terme municipal de Paterna. Expedient: (2787934) 203/2022/AIA. [2023/3398]  
«Informe d'impacte ambiental  
Expedient: (2787934) 203/2022/AIA.  
Títol: emmagatzematge de productes químics i comerç a l'engròs.  
  
Titular: Stockmeier Química, SLU.  
Òrgan substantiu: Ajuntament de Paterna (referència 213/2022/4).  
  
Localització: Paterna (València).  
  
Tramitació administrativa  
En data 2 d'agost de 2022, l'Ajuntament de Paterna va traslladar a aquest òrgan ambiental de la sol·licitud d'avaluació d'impacte ambiental simplificada del projecte. Aquesta s'acompanya de:  
· Estudi d'impacte ambiental. Inclou plànols i document de síntesi.  
  
· Projecte tècnic de llicència ambiental.  
· Informe del Servei d'Inspecció d'Activitats i Medi Ambient de l'Ajuntament de Paterna.  
Consta en l'expedient informe de l'Ajuntament de Paterna, de data 14 de desembre de 2020, acreditatiu de la compatibilitat urbanística del projecte amb el planejament urbanístic (referència cadastral: 1271674RI2270Z9240JS del polígon industrial de l'Andana).  
Considerant que la modificació de la instal·lació se situa en zona industrial, l'Ajuntament ha sotmés l'expedient a informació pública mitjançant publicació de l'anunci en la pàgina web de l'Ajuntament i notificació personal als veïns immediats al lloc de l'emplaçament de l'activitat. La finalització del període d'informació pública va ser el 20 de juny de 2022, i no s'han al·legacions al projecte.  
  
Amb data 31 d'agost de 2022, es va remetre a l'òrgan substantiu un requeriment de documentació bàsica a l'efecte de l'article 45.2 de la Llei 21/2013, de 9 de desembre, en faltar entre la documentació presentada la sol·licitud d'inici del promotor. Posteriorment, en data 17 d'octubre de 2022, es reitera el requeriment de documentació a l'òrgan substantiu i promotor. En data 24 d'octubre de 2022, l'Ajuntament de Paterna va remetre la documentació sol·licitada per l'òrgan ambiental.  
  
Així mateix, tal com estableix l'article 46 de la Llei 21/2013, de 9 de desembre (d'ara endavant LEA), aquest òrgan ambiental va realitzar consultes a les següents administracions públiques afectades en data 21 de novembre de 2022: Confederació Hidrogràfica del Xúquer i Servei de Protecció a l'Atmosfera. Es va posar a la seua disposició el document ambiental del projecte i s'han rebut els informes següents:  
· Autorització administrativa d'emissions a l'atmosfera del Servei de Protecció a l'Atmosfera de data 11 de novembre de 2022.  
En data 2 de desembre de 2022, el promotor remet una Resolució del conseller d'Economia Sostenible, Sectors Productius, Comerç i Treball, per la qual s'aprova la declaració del projecte d'Stockmeier Química, SLU, com a projecte prioritari d'inversió per a la Comunitat Valenciana.  
La informació continguda en l'expedient aporta elements de judici suficients per a continuar amb el procediment d'avaluació d'impacte ambiental simplificada.  
  
Criteris ambientals  
Per a l'emissió d'aquest informe d'impacte ambiental, de conformitat amb l'article 47 de la Llei 21/2013, s'han tingut en compte els criteris de l'annex III d'aquesta.  
Característiques del projecte  
El projecte promogut per Stockmeier, SLU, preveu l'execució i posada en funcionament d'una instal·lació destinada a l'emmagatzematge i envasament de productes químics en el polígon industrial d'Ademús en el municipi de Paterna. Actualment la mercantil té les seues instal·lacions en dues parcel·les separades en el polígon industrial Font del Gerro, ubicació que per motius de producció i logístics, es pretén traslladar.  
En el procés productiu a desenvolupar no existirà producció de noves matèries primeres, no obstant això, sí es desenvoluparan activitats de manipulació, barrejat, dilució, classificació i envasament de productes químics. El procés productiu es pot dividir en els subprocessos següents:  
· Recepció de la matèria primera, que serà majoritàriament a través de camions cisterna per als quals es disposarà de carregadors coberts condicionats. En menor quantia es rebrà matèria primera paletitzada en recipients d'1 m³ o sacs de 25 a 50 kg.  
· Emmagatzematge en depòsits fixos i prestatgeries. Entre els fixos es distingeixen depòsits enterrats (un total de 8 tancs de 100 m³ cadascun) i aeris (30 depòsits verticals de diferents capacitats amb un màxim unitari de 100 m³). En una altra edificació es disposaran les prestatgeries en funció de la compatibilitat química dels productes a emmagatzemar, les capacitats dels quals seran de 5 a 1.000 kg. Tots dos emmagatzematges compliran el Reglament d'emmagatzematge de productes químics (EPQ) amb les seues respectives cubetes de retenció per a possibles abocaments.  
· Dilució d'una reduïda part dels productes a expedir. Es realitzarà amb aigua, generalment de xarxa, per a la qual cosa es disposarà de dos tancs de mescla de 35 m³ cadascun. Algunes de les dilucions es realitzaran directament en el tanc d'emmagatzematge mitjançant recirculació, i a vegades, es requerirà aigua osmotitzada, per a la qual cosa es disposarà d'un equip d'osmosi invers i tanc d'emmagatzematge d'aquesta aigua.  
· Envasat en formats entre 5 i 1.000 l (bidons, garrafes, etc.), després de bombament des del depòsit fix corresponent. Les zones d'envasament es troben cobertes, amb sistemes de contenció i sectoritzades en: detergents inflamables i dissolvents; corrosius; detergents no inflamables i additius alimentaris. Majoritàriament s'empraran envasos nous i, en cas de reutilització de recipients, es procedirà a la seua neteja mitjançant una màquina de rentada, l'aigua contaminada de la qual es tractarà abans del seu abocament.  
· Expedició del producte a través de molls de càrrega per a camions o utilitzant el carregador de cisternes emprat per a la descàrrega de productes.  
Es preveu contractar 300 kW d'energia elèctrica en la instal·lació i un consum elèctric d'1.123.320 kWh/any. Així mateix, s'emprarà dièsel per a les bombes dels equips de protecció contra incendis.  
L'aigua emprada per als processos de dilució, consum humà, neteja, desinfecció i serveis procedirà de la xarxa de proveïment públic subministrada per l'empresa Aigües Municipals de Paterna, SA. Es preveu un consum anual de 15.000 m³ dels quals 5.000 m³ seran sanitaris i 10.000 m³ per al procés productiu, dilucions i aigua osmotitzada.  
  
Existiran tres xarxes de recollida d'aigües residuals: fecals, pluvials i industrials. Tant les pluvials com les fecals s'abocaran directament al clavegueram del polígon industrial. Les aigües industrials es conduiran al sistema de tractament fisicoquímic d'aigües residuals previst en la pròpia instal·lació i que consisteix en un procés de coagulació-floculació després d'ajust del pH i un filtre premsa per a la deshidratació dels fangs generats.  
L'àrea d'emmagatzematge de residus que es preveu executar es troba sobre solera de formigó i disposa d'arquetes perimetrals per a la recollida de possibles vessaments accidentals. Es preveu donar d'alta focus d'emissió de contaminació atmosfèrica associats a l'emmagatzematge de productes químics, rentada i extracció de vapors i a la torre de refrigeració d'àcid sulfúric.  
  
Ubicació del projecte  
L'activitat es desenvoluparà en un conjunt de naus en sòl urbà industrial conforme el planejament urbanístic de Paterna, ocupant una superfície total de 12.219 m² en un entorn altament antropitzat i urbanitzat, amb tots els serveis disponibles relatius al proveïment d'aigua i subministrament energètic, i amb connexió a la xarxa de carreteres des de la CV-35 i A-7.  
El document ambiental analitza una sèrie d'alternatives al projecte quant a la ubicació incloent l'alternativa 0, consistent en la no construcció de les noves instal·lacions. S'analitzen dues alternatives addicionals des d'un punt de vista econòmic i ambiental en sòl urbà industrial. Totes dues alternatives requereixen treballs de construcció, no obstant això, se selecciona l'alternativa 2, la qual se situa en el polígon industrial l'Andana i és econòmicament més viable.  
El promotor aporta el certificat de compatibilitat urbanística favorable de l'Ajuntament de Paterna, en el qual s'indica que el projecte constructiu es troba en una parcel·la classificada com a zona de protecció arqueològica amb grau de protecció 2. D'acord amb el Pla general d'ordenació urbana de Paterna, l'activitat industrial està categoritzada de tal forma que és compatible amb el planejament.  
Així mateix, consultant les bases de dades sobre elements patrimonials, no es preveu afecció a jaciments arqueològics, etnològics i paleontològics inventariats, i els més pròxims són: el jaciment etnològic Refugi de Pedra en Sex situat a aproximadament 500 m de la parcel·la i el jaciment arqueològic Mas de la Rosa, que actualment es troba desaparegut després de la construcció del nus que conformen la CV-35 i l'A-7. Quant a afecció a vies pecuàries, a 240 metres es troba la sendera de Sant Antoni de Benagéber a Burjassot, amb una amplària legal de 20 metres, per la qual cosa no es preveu ocupació d'aquesta.  
  
Consultant la cartografia de referència, la instal·lació es troba a aproximadament 2.700 m del Parc Natural del Túria. No se situa per tant en l'àmbit territorial d'espai natural protegit dels recollits en la Llei 11/1994, de 27 de desembre, ni espai de la Xarxa Natura 2000, ni es preveu afecció indirecta sobre algun dels seus elements i a la connectivitat amb la resta dels espais. Tampoc preveu afecció sobre terreny forestal d'acord amb la cartografia del PATFOR.  
  
La parcel·la es troba pròxima a dos llits fluvials afectats per perillositat geomorfològica d'inundació de conformitat amb la cartografia del PATRICOVA i envolupant de perillositat d'inundació segons la cartografia de l'SNCZI, no obstant això, no es preveu afecció directa per aquests.  
  
Característiques del potencial impacte  
L'execució del projecte comporta l'ocupació d'una parcel·la en sòl industrial segellat i colonitzat per algunes espècies arbustives i arbòries que han aflorat després del desmantellament de l'activitat prèviament existent. Les principals afeccions ambientals que es consideren en l'estudi d'impacte ambiental ocasionades per l'execució del projecte són les ocasionades per la maquinària i vehicles de construcció durant les etapes: d'eliminació de superfícies pavimentades i construccions; de moviment de terres; de pavimentació; d'implantació de les edificacions i instal·lacions auxiliars i transport d'enderrocs. Es preveu afecció sobre l'atmosfera per emissió de sorolls, olors, gasos contaminants, pols i partícules, així com una possible contaminació dels sòls per abocaments i vessaments accidentals que poden arribar a afectar les aigües subterrànies per infiltració.  
El moviment de terres i pavimentat modificarà les característiques del sòl, i afectarà poblacions de fauna i flora de l'àmbit territorial. Per contra, l'impacte paisatgístic es preveu nul pel fet que es tracta d'una zona antropitzada on el nucli poblacional més pròxim és la urbanització Peñacañada a més de 600 m de distància.  
Es plantegen mesures correctores durant la fase d'obres per a minimitzar aquests impactes. Per a evitar l'emissió de partícules i pols a l'atmosfera, la maquinària haurà d'anar proveïda de dispositius de cobriment de manera que es resguardaran dels materials pulverulents i s'humidificaran les superfícies i vials susceptibles de generar pols ambient. La maquinària haurà de circular a una velocitat inferior a 30 km/h, i comptaran en tot cas, amb els certificats que acrediten que s'han superat les proves d'emissió.  
Per a previndre abocaments al sòl, se separaran els residus segons la tipologia, i s'habilitarà un punt net impermeabilitzat per als perillosos, a més, es disposarà de material absorbent en cas de vessament i es retiraran tots mitjançant un gestor autoritzat d'acord amb la normativa vigent. Es minimitzarà el moviment de terres, reutilitzant-se les excedentàries en la mesura que siga possible. El manteniment de la maquinària es realitzarà en tallers autoritzats, o si fa el cas, en zones impermeabilitzades on es puguen gestionar les fugues d'oli fins al lliurament al gestor autoritzat. S'evitaran els enderrocs incontrolats i l'abandó de material de construcció, i s'hauran d'entregar a gestor autoritzat autoritzat. En cap cas es transitarà amb maquinària que transporte material susceptible de contaminar cursos d'aigua (llits i barrancs), i no es faran tampoc apilaments de materials en aquests.  
  
En la fase de funcionament els efectes més significatius són: emissions atmosfèriques contaminants i generació de soroll; l'alliberament accidental de substàncies tòxiques associat a trencaments, vessaments i abocaments; l'increment en la producció de residus perillosos i no perillosos, així com d'aigües residuals que precisaran de depuració, i l'increment significatiu en la utilització de recursos naturals (aigua, energia, etc.).  
Quant a contaminació atmosfèrica, en la instal·lació es preveu la implantació d'activitats incloses en l'àmbit d'aplicació del Reial decret 100/2011, de 28 de gener, pel qual s'actualitza el catàleg d'activitats potencialment contaminadors de l'atmosfera i s'estableixen les disposicions bàsiques per a la seua aplicació, que són les següents: mescla i envasament de productes químics inorgànics amb capacitat > 10.000 t/any (codi: 04 04 16 05, grup A); mescla i envasat de productes químics orgànics amb capacitat > 10.000 t/any (codi: 04 05 22 05, grup A); emmagatzematge de productes químics inorgànics amb capacitat > 100 m³ (codi: 04 04 15 01, grup C) i emmagatzematge de productes químics orgànics amb capacitat > 100 m³ (codi: 04 05 22 03, grup C).  
  
De conformitat amb el capítol II del Decret 228/2018, de 14 de desembre, del Consell, pel qual es regula el control de les emissions de les activitats potencialment contaminadores de l'atmosfera, les activitats incloses en el grup A del CAPCA hauran de disposar autorització d'emissions a l'atmosfera que incloga els seus corresponents focus d'emissió.  
S'ha rebut resolució del Servei de Protecció a l'Atmosfera autoritzant els focus d'emissió següents: rentada de vapors àcids (01/001); rentada de vapors alcalins (01/002) i extracció de vapors envasats de dissolvents orgànics (03/001). Així mateix, s'estableixen els valors límits d'emissió i controls reglamentaris corresponents als focus d'emissió, l'obligació de presentar anualment abans del 28 de febrer, un Pla de gestió de dissolvent davant l'organisme competent de conformitat amb el Reial decret 117/2003, de 31 de gener, que justifique que l'emissió total de compostos orgànics volàtils de l'any precedent no supera el 5 % d'entrada de dissolvent.  
En el projecte aportat pel promotor, es fa referència als autocontrols a realitzar en la instal·lació. S'executarà un pla de manteniment preventiu que garantisca el correcte funcionament dels equips per a tots el focus, i un sistema d'autocontrol en continu mitjançant una sonda calibrada en l'extracció de vapors (focus 03/001).  
Addicionalment, es fa referència a les MTD per a minimitzar les emissions de gasos i vapors generats en els processos. Es recircularan els vapors generats en la descàrrega dels productes des dels camions cisterna de manera que, els vapors existents a l'interior del depòsit que s'ha d'omplir siguen reconduïts a la cisterna que carrega el producte, i garantir així que l'ompliment de depòsits opere com un circuit tancat. S'instal·laran torres de rentada per a neutralitzar els gasos àcids i alcalins abans de la seua emissió a l'atmosfera i es minimitzarà la producció d'emissions difuses de COV mitjançant la incorporació de bones pràctiques ambientals.  
L'activitat no ha de transmetre nivells sonors superiors als indicats en l'annex II de la Llei 7/2002, de 3 de desembre, de la Comunitat Valenciana, de protecció contra la contaminació acústica. En particular, per a les zones d'ús industrial, els nivells de recepció externs són: 70 dB(A) durant el dia i 60 dB(A) durant la nit. Atés que existeix una àrea pròxima (600 m) d'ús residencial consolidat, s'ha de comprovar que els nivells de soroll transmesos per l'activitat a aquesta, no superen els límits de recepció establits en la taula 1 de l'annex II de la Llei 7/2002, per a aquest ús: 55 dB(A) per al període diürn i 45 dB(A) per al nocturn.  
  
D'acord amb l'article 37 de la Llei 7/2002, els titulars de les activitats subjectes a llicència ambiental, han de dur a terme un control de les emissions acústiques i dels nivells de recepció en l'entorn, mitjançant la realització d'auditories acústiques, a l'inici de l'exercici de l'activitat i, almenys, cada cinc anys o en un termini inferior si així s'establira en la seua autorització.  
Tant les auditories acústiques com els controls externs en el camp de la contaminació atmosfèrica es duran a terme per una entitat col·laboradora en matèria de qualitat ambiental de la Comunitat Valenciana (ECMCA), i el titular ha de mantindre un llibre de control que estarà a la disposició de les administracions competents.  
Quant a l'aigua de proveïment procedeix de l'empresa subministradora de la qual es preveu un consum de 15.000 m³/any. No s'ha rebut acreditació de la disponibilitat de recursos hídrics de la Confederació Hidrogràfica del Xúquer després de la consulta realitzada per aquest òrgan ambiental, no obstant això, en tractar-se d'una activitat en funcionament que pretén el trasllat d'ubicació de la instal·lació, es preveu un consum d'aigua semblant i la disponibilitat de recursos hídrics.  
Respecte a les aigües residuals, en la instal·lació existiran tres xarxes de recollides diferenciades per a les aigües fecals, pluvials i industrials. Tant les fecals com les pluvials seran abocades directament al clavegueram municipal previ pas per una arqueta de control a la disposició de l'Ajuntament de Paterna. Les industrials es reconduiran a un sistema de depuració fisicoquímic consistent en un procés de coagulació-floculació, seguit d'un filtre premsa per als fangs generats. Els llots generats i les aigües tractades procedents de l'aigualeig de la planta (1.500 m³/any), s'entregaran a un gestor autoritzat, mentre que, les aigües sanitàries i les procedents de la generació d'aigua osmotitzada (10.500 m³/any), s'abocaran al clavegueram municipal.  
  
L'abocament haurà de complir la corresponent autorització i no es produiran abocaments a domini públic hidràulic. No hauran d'existir sobreeixidors en les línies de tractament susceptibles de generar abocaments al domini públic hidràulic, i les instal·lacions es mantindran netes sense apilaments de materials a la intempèrie de manera que no es puga produir contaminació d'aigües pluvials.  
Amb anterioritat a aquest projecte de llicència ambiental, l'entitat tenia implantat el sistema de depòsit, devolució i retorn (SDDR d'ara endavant) que li permet la recollida d'envasos buits per al tractament, neteja i devolució al mercat. L'àrea d'emmagatzematge d'envasos usats s'establirà sobre una superfície pavimentada i impermeable on s'agruparan els envasos per categories i s'evitaran vessaments. Els envasos que no superen el control de qualitat, s'agruparan en una àrea a l'espera de la seua retirada per un gestor autoritzat.  
  
A més de residus relatius a envasos usats, buits i contaminats, es preveu que en el procés de producció es generen residus químics en estat líquid i sòlid (aigües d'aljub, dissolvents halogenats, no halogenats, etc.). S'emmagatzemaran de conformitat amb la legislació vigent en matèria de residus fins a la seua recollida per un gestor autoritzat, en solera de formigó amb arquetes canalitzades per a la recollida de possibles vessaments accidentals. De produir-se un abocament accidental de residus perillosos, es contindrà amb material absorbent i es traslladarà a un contenidor per al seu tractament com a residus perillosos.  
  
Els productes químics s'emmagatzemaran sobre cubetes de contenció, correctament emmagatzemats i envasats d'acord amb les condicions establides en la instrucció tècnica relativa a l'APQ 0-10 que siguen aplicables. Els magatzems es trobaran coberts i el sòl estarà correctament pavimentat i revestit amb resines amb la finalitat de contindre els possibles vessaments generats. Es donarà compliment a les prescripcions del Reial decret 656/2017, de 23 de juny, pel qual s'aprova el Reglament d'emmagatzematge de productes químics i les seues instruccions tècniques complementàries MIE APQ 0 a 10.  
S'aplicarà un programa de vigilància ambiental que verificarà la coincidència dels impactes previstos amb els realment ocasionats i la validesa de les mesures correctores i preventives davant aquests impactes. Una ECMCA inspeccionarà el compliment dels límits d'emissió atmosfèrica dels focus donats d'alta amb la periodicitat i sota les condicions de mostreig establides per la normativa vigent. Així mateix, seran sotmesos a mesures d'autocontrol mitjançant l'execució d'un pla de manteniment que garantisca el correcte funcionament dels equips, els resultats dels quals es registraran en llibres de control i quedaran a la disposició de l'autoritat competent.  
S'hauran de realitzar, cada cinc anys o quan simplement una modificació susceptible de canvis, auditories acústiques en la instal·lació que es reflectiran en el llibre de control a la disposició de l'administració competent. En cas d'augments significatius en els nivells de soroll o incompliment de la normativa vigent, s'aplicaran mesures correctores addicionals.  
L'empresa portarà un pla d'autocontrol de l'abocament i seguiment del funcionament de la depuradora a fi de justificar el compliment de les ordenances d'abocament de l'Ajuntament de Paterna. S'analitzaran periòdicament paràmetres fisicoquímics i biològics, i els resultats d'aquestes analítiques es remetran a l'EPSAR. Quant als residus, s'emmagatzemaran dins del termini i en la forma escaient que es done compliment a la normativa vigent en matèria de residus fins a la ulterior retirada per gestor autoritzat.  
  
Conclusió  
El projecte, en els termes previstos, no tindrà efectes adversos significatius sobre el medi ambient i no requereix avaluació d'impacte ambiental ordinària.  
  
Consideracions jurídiques  
El projecte d'emmagatzematge de productes químics i comerç a l'engròs constitueix un supòsit d'avaluació d'impacte ambiental simplificada, d'acord amb l'article 7.2.a de la Llei 21/2103, de 9 de desembre, en concordança amb l'annex II (epígraf 6.c).  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2 del títol II de la Llei 21/2013.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
Per tot l'anterior, a proposta del Servei d'Avaluació d'Impacte Ambiental i amb el vistiplau del subdirector general de Qualitat i Educació Ambiental, fent ús de les atribucions que ostente resolc:  
  
  
Primer  
Estimar que el projecte d'emmagatzematge de productes químics i comerç a l'engròs promogut per Stockmeier Química, SLU, en el terme municipal de Paterna (València), sense perjudici de la prèvia obtenció de les autoritzacions sectorials que li siguen aplicable, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a les previsions del projecte, del document ambiental als termes d'aquests informe, i en particular:  
1. El promotor haurà de complir totes les mesures preventives i correctores contemplades en l'EsIA, el projecte tècnic i altra documentació obrant en l'expedient i les acceptades després de la informació pública, o contingudes en la informació complementària, en tant no contradiguen el que s'estableix en aquesta resolució.  
2. L'abocament d'aigua residual que es realitze al clavegueram municipal complirà amb les ordenances municipals d'abocament al clavegueram, i no està permés l'abocament a domini públic hidràulic sense la preceptiva autorització per l'organisme de conca. Així mateix, es realitzaran analítiques necessàries per a la comprovació del compliment dels límits d'abocament que s'establisquen, els quals es reflectiran en un llibre de control, es prendran mesures preventives de manera que no es produïsca contaminació de les aigües pluvials que alteren la característiques qualitatives i innocuïtat del seu abocament.  
3. Si durant l'execució de les obres es produïren troballes, el promotor haurà de posar el fet en coneixement de la conselleria competent en patrimoni cultural de manera immediata, i s'adoptaran les mesures pertinents per a la protecció i conservació, de conformitat amb allò previst en els articles 63 i 65 de la Llei 4/1998, d'11 de juny.  
  
4. Es disposarà de zones impermeabilitzades i d'un sistema de recollida de possibles fugues d'olis i combustibles procedents de la maquinària i de les estructures que es generen durant l'execució de l'obra. Els residus generats es gestionaran segons la normativa vigent i mitjançant un gestor autoritzat, i s'establiran les zones de recollida de residus, i no es farà apilament en les riberes dels llits o zones amb perill d'inundació.  
  
5. L'activitat se sotmetrà a auditories acústiques almenys cada cinc anys de conformitat amb l'article 37 de la Llei 7/2002, de 3 de desembre, de protecció contra la contaminació acústica. Es realitzaran per una ECMCA, i faran constar els resultats en un llibre de control que estarà a la disposició de les administracions competents. En el cas que se superen els nivells llindars permesos, s'aplicaran mesures correctores pertinents, i s'efectuarà a continuació una nova auditoria acústica per a comprovar la seua eficàcia.  
6. Abans del 28 de febrer de cada any i davant l'òrgan competent en protecció de la contaminació atmosfèrica, es presentarà un Pla de gestió de dissolvents que justifique que l'emissió total de COV de l'any precedent no supera el 5 % d'entrada de dissolvent.  
7. Conforme a l'autorització d'emissions a l'atmosfera, es compliran els valors límits d'emissió corresponent als contaminants emesos i es realitzaran controls reglamentaris duts a terme per un ECMCA en el camp de la contaminació atmosfèrica. En el termini de tres mesos des de la posada en marxa de la instal·lació, es remetrà davant l'òrgan competent en contaminació atmosfèrica, un certificat realitzat per una ECMCA acreditatiu de l'adequació a la normativa en matèria de protecció a l'atmosfera i a les condicions establides en l'autorització.  
  
8. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de la seua publicació en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera procedit a l'autorització del projecte en el termini màxim de quatre anys des de la seua publicació, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs sense perjudici dels quals, si és el cas, procedisquen en via administrativa o judicial davant de l'acte, si fa el cas, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2103, de 9 de desembre.  
  
València, 8 de febrer de 2023.- El director general de Qualitat i Educació Ambiental: Joan Piquer Huerga.»